[image: סמל של המשרד להגנת הסביבה]
דרישות המשרד להגנת הסביבה לעבודות ומבנים הפטורים מהיתר במגרשים לתעשייה

בתאריך 17/07/2022 נכנס לתוקף סימן י' – 'תעשייה' בתקנות התכנון והבנייה (עבודות ומבנים הפטורים מהיתר), התשע"ד-2014.
התקנות מרחיבות את העבודות בהליך הפטור מהיתר במגרשים לתעשייה כהגדרתם בתקנות, תוך קבלת אישור מהגורמים המאשרים בהתאם לסוג העבודה כמפורט בטבלה שבתוספת השנייה.

ככלל בעבודות הפטורות מהיתר בחלק זה יש לעדכן את נותן האישור (המשרד להגנת הסביבה  להלן: "המשרד" או מי מטעמם) בהרחבה או שינוי של מבנה המוסדר באמצעות רישיון עסק. 

1. להלן דרישות המשרד להגנת הסביבה או מי מטעמם לעבודות ומבנים הפטורים מהיתר במגרשים לתעשייה בהתאם לסוגי העבודות המופיעות בסימן זה (דרישות נוספות מופיעות בתוספת השנייה לתקנות הנ"ל):מפה מצבית: לכל עבודה תצורף מפה מצבית בהתאם למפורט בטור ד' בתוספת השנייה לתקנות אלה.
2. קרינה: לעניין מבנה טכני המיועד להשנאה ולהגדלת אספקת החשמל – יצורף גם אישור הממונה על הקרינה.
3. רעש: אם מתוכנן מבנה העלול ליצור רעש מחוץ לגבול המגרש , תצורף חוות דעת אקוסטית (ככל הניתן, המבנה ימוקם רחוק מגבול המגרש).
4. אסבסט: יש לפעול בהתאם לחוק למניעת מפגעי אסבסט ואבק מזיק, תשע"א-2011, והתקנות לפיו, ובכלל זה תקנות למניעת מפגעי אסבסט ואבק מזיק (פטור מרישיון ומהיתר לעבודת אסבסט ומניעת ניגוד עניינים), תשע"א-2011.
5. חומרים מסוכנים: בעבודות להקמת/ הרחבת מכולה המשמשת לאחסנה שאינה מיועדת לשימוש בני אדם, מבנה מחומרים קלים, או תעלות פנימיות במגרש לצורכי ניקוז פנימיים או לצורכי תקשורת, ובלבד שאינם לשם שימוש הזרמת ביוב ומי שתייה:
אם במגרש התעשייה קיים מפעל שיש לו היתר רעלים, מיקום המבנה המוצע יסומן במרחק העולה על 20 מטרים מגבול מגרש המיועד לשמש כשטח ציבורי פתוח לפי התוכנית החלה במגרש.
6. שפכי תעשייה: אם העבודה חלה במבנה הכולל פעילות תעשייתית, יובטחו שמירת הפרדת הזרמים וטיפול מתאים בהם, וישמרו או יבנו תשתיות למניעת זיהום נגר עילי המושפע מהקמת המבנה.
בעבודות להקמת משטח תפעול, משטח אחסון, הארכת צנרת או תעלות פנימיות במגרש לצורכי ניקוז פנימיים או לצורכי תקשורת, ובלבד שאינם לשם שימוש הזרמת ביוב ומי שתייה:
יובטחו שמירת הפרדת הזרמים וטיפול מתאים בהם, תישמרנה או תיבננה תשתיות למניעת זיהום נגר עילי המושפע מבניית המשטח, ויש לפעול בהתאם לכתוב ברישיון העסק לעניין משטח התפעול.
7. איכות אוויר: במקרים בהם יש פוטנציאל לזיהום אוויר, בעבודות למתקן שאינו טעון היתר פליטה - יש לעמוד בהנחיות ה-TA-luft 2002.
8. ריח: במקרים בהם יש פוטנציאל למטרדי ריח, נדרש להגיש סקר ריח.
9. מהלך העבודות: תצורף הצהרת עורך הבקשה בדבר קיום הנחיות למניעת מפגעים במהלך ביצוע העבודות.

 ביצוע העבודות והקמת המבנים המפורטים בטור א' בטבלה שבתוספת השנייה במגרש לתעשייה יהיו פטורים מהיתר, ובלבד שהתקיימו כל אלה:
(1)  נמסרה הודעה בדבר הכוונה לבצע עבודה כאמור בתקנה 39ד והודעה על ביצוע העבודה כאמור בתקנה 39ו;
(2)  שולמו כל החיובים כקבוע בתקנה 39ה טרם תחילת ביצוע העבודות או שניתנו הערבויות המתאימות להבטחת תשלום החיובים, בכפוף להוראות כל דין;
(3)  המבנה עומד בדרישות המפורטות בטור ב' ובטור ד' בטבלה שבתוספת השנייה, לפי העניין;
(4)  ניתן אישורם של הגורמים המפורטים בטור ג' בטבלה שבתוספת השנייה לביצוע העבודות טרם מתן ההודעה כאמור בתקנה 39ד; אם קבע גורם כאמור תנאי או הוראה אחרת בנוגע לביצוע העבודה, לרבות עריכת חוות דעת, לא תימסר הודעה בדבר פטור מהיתר כאמור בתקנה 39ד, אלא בצירוף אישור מאותו גורם בדבר מילוי התנאי או ההוראה כאמור;
(5)  אין בעבודות משום –
(א)   ייצור, הובלה בצנרת, אחסון או אגירה של גז, נפט, דלק או חומרים מסוכנים אחרים;
(ב)   שימוש ברעלים המחייב החזקת היתר רעלים לפי חוק החומרים המסוכנים, התשנ"ג-1993 (להלן – היתר רעלים);
(ג)    הגדלה משמעותית של ההשפעה הסביבתית של המגרש בהתאם לאישור המשרד להגנת הסביבה כמפורט בטור ג' בטבלה שבתוספת השנייה;
(6)  העבודות נדרשות במישרין לפעילות מפעל התעשייה שנבנה לפי כל דין;
(7)  ניתן אישור עורך בקשה בדבר כל אלה:
(א)   קיום הדרישות המפורטות בתקנה 2(4) עד (6), והתנאים המפורטים בטור ב' ובטור ד' בטבלה שבתוספת השנייה ובתקנה 39ג(4);
(ב)   אין בעבודה המבוצעת במגרש כדי לפגוע בהסדרי התנועה והחניה הקיימים כדין;
(ג)    במגרש שבו מבוצעת העבודה חלה תוכנית הכוללת את כל הנושאים המפורטים בפסקאות (1) עד (4) בסעיף 145(ז) לחוק;
(ד)   אין בעבודות משום ייצור, הובלה בצנרת, אחסון או אגירה של גז, נפט, דלק או חומרים מסוכנים אחרים;
(ה)   אין בעבודות משום שימוש ברעלים המחייב החזקת היתר רעלים;
(ו)    פורסמו הנחיות בדבר מניעת מפגעים במהלך ביצוע עבודות באתר האינטרנט של הוועדה המקומית עד למועד שליחת ההודעה כאמור בתקנה 39ד, יאשר עורך הבקשה את התקיימותם; לא פורסמו הנחיות כאמור, יאשר עורך הבקשה כי התקיימו ההנחיות בדבר מניעת מפגעים שפורסמו באתר מינהל התכנון.

